**Protocol de colaborare**

**„Pace politică pentru dezvoltarea**

**municipiului Botoșani”**

**2016-2026**

**„Pace politică pentru dezvoltarea municipiului Botoșani”**

2016 - 2026

Având în vedere că:

* în ultimele două decenii, divergențele dintre partidele politice au generat deseori blocaje în administrația botoșăneană;
* schimbările politice survenite de-a lungul timpul la nivelul conducerii administrative a orașului s-au soldat deseori cu întârzierea, deturnarea sau chiar abandonarea proiectelor începute de predecesori, fapt care a avut un impact negativ asupra dezvoltării orașului;
* dezvoltarea unui oraș de dimensiunea municipiului Botoșani nu poate fi proiectată pe durata unui singur mandat administrativ, întrucât cele mai multe dintre proiectele de mare amploare, cu sau fără finanțare europeană, necesită, de regulă, o durată mai mare de patru ani, din momentul inițierii și până la finalizarea implementării lor;
* oamenii politici aleși în structurile administrative la municipiului Botoșani au o datorie directă față de locuitorii acestui oraș și, fără a suprima pluralismul politic, au obligația de susține unitar proiectele care pot avea o contribuție consistentă la dezvoltarea municipiului, în beneficiul cetățenilor;
* primarul, care este ales prin vot direct de botoșăneni, are datoria de a-i reprezenta în mod egal pe toți locuitorii din municipiu, indiferent de preferințele sau orientările lor politice, având astfel obligația de a media nși de a realiza un consens între toate forțele politice reprezentate la nivelul administrației orașului,

Părțile semnatare ale prezentului document, respectiv:

* Primarul municipiului Botoșani, Ovidiu Portariuc,
* Organizația județeană Botoșani a Partidului Social Democrat,
* Organizația județeană Botoșani a Partidului Național Liberal,
* Organizația județeană Botoșani a Alianței Liberalilor și Democraților,
* Organizația județeană Botoșani a Mișcării Populare,
* Organizaţia județeană Botoșani a Uniunii Naționale pentru Progresul României,
* Organizația județeană Botoşani a Partidului Național Țărănesc – Creștin Democrat,
* Organizaţia judeţeană Botoşani a Partidului Ecologist Roman,
* Organizaţia judeţeană Botoşani a Partidului România Mare

Convin să respecte prevederile prezentului Protocol.

**Art. 1. Scopul Protocolului**

Scopul Protocolului este ca toate forțele politice reprezentate în prezent la nivelul administrației municipiului Botoșani să agreeze un set de proiecte de importanță majoră pentru dezvoltarea coerentă și continuă a orașului și pe care să le susțină indiferent schimbările care vor surveni la conducerea Primăriei și în componența Consiliului Local.

**Art. 2. Acordul politic**

Părțile semnatare ale Protocolului vor susține prin reprezentanții lor din cadrul Consiliului Local prin promovarea proiectelor de hotărâre de Consiliu Local, elaborate în cadrul dezbaterilor publice, cu scopul realizării următoarelor proiecte de importanță majoră pentru municipiul Botoșani:

1. **Învățământ universitar în municipiul Botoșani**

Părțile semnatare se angajează să facă toate demersurile politice și administrative pentru înființarea învățământului superior în municipiul Botoșani, considerat drept o soluție durabilă pentru atragerea investitorilor, dezvoltarea economică a orașului, creșterea numărului locurilor de muncă și a nivelului salariilor din municipiu.

Dezvoltarea învățământului universitar în Botoșani poate fi realizată fie prin înființarea unei universități de sine stătătoare, fie prin colaborarea cu alte universități, pentru crearea unor secții de învățământ superior în municipiul Botoșani.

Sunt vizate în primul rând următoarele patru domenii care ar trebui să definească evoluțiile economice viitoare ale municipiului Botoșani:

1. **Tehnologia Informației** - întrucât acesta este domeniul cu cea mai rapidă dezvoltare și cu cea mai mai rapidă rată de implementare a proiectelor, iar inteligența tinerilor botoșăneni poate reprezenta o resursă umană importantă pentru atragerea investitorilor din acest domeniu, cu condiția unei calificări la nivel academic.
2. **Construcții** – În Botoșani sectorul construcțiilor este relativ bine dezvoltat, iar pentru a trece la un nivel superior va necesita forță de muncă calificată în acest domeniu și cu precăderea în ceea ce privește instalațiile pentru construcții.
3. **Inginerie mecanică** – Este un domeniu care poate absorbi cu ușurință viitorii absolvenți cu o înaltă calificare de acest gen. Aria de aplicabilitate a viitorilor ingineri mecanici este foarte largă. Aceștia vor putea contribui la dezvoltarea afacerilor care au la bază această componentă.
4. **Tehnologia tricotajelor și confecțiilor** – Este un domeniu în care Botoșaniul are deja o tradiție recunoscută, existând mai multe companii care ar putea absorbi forța de muncă calificată la nivel academic.
5. **„Școala de meserii” a municipiului Botoșani**

Implicarea directă a Primăriei Municipiului Botoșani, cu sprijinul Consiliului Local al Municipiului Botoșani, în sprijinirea calificării sau recalificării persoanelor aflate în șomaj, astfel încât acestea să poată răspundă specializărilor tehnice solicitate de angajatori.

„Școala de meserii” trebuie să ofere cursuri de calificare pe domeniile agreate între Primărie și mediul de afaceri din Botoșani.

Cursurile se vor adresa și persoanelor angajate care doresc să aprofundeze sau să își extindă anumite calificări pentru a le oferi șanse mai mari de păstrare a locului de muncă.

1. **Parc tehnologic în zona metropolitană**

Primăria Municipiului Botoșani și Consiliul Local al Municipiului Botoșani se vor implica în crearea condițiilor avantajoase pentru investitori, prin dezvoltarea unor platforme tehnologice unde aceștia să își poată pune în funcțiune cât mai rapid operațiunile.

Crearea unui parc tehnologic în zona metropolitană a orașului va reprezenta sursă majoră de locuri de muncă, care va constitui un avantaj competitiv pentru municipiul și județul Botoșani în această regiune.

Parcul tehnologic va fi cuplat la principalele direcții de dezvoltare economică ale orașului, prin raportare la calificările actuale și viitoare ale forței de muncă din Botoșani, inclusiv în ceea ce privește ramurile propuse pentru învățământul superior din municipiu.

1. **Conectarea municipiului Botoșani la infrastructura națională.**

Organizațiile județene ale partidelor politice semnatare ale acestui Protocol se angajează ca prin reprezentanții lor la nivelul Parlamentului României și în structurile administrației publice centrale și locale vor face toate demersurile pentru promovarea proiectului de reabilitare a drumului Botoșani-Târgu-Frumos, care să asigure legătura dintre municipiul Botoșani cu infrastructura națională, inclusiv prin facilitarea legăturii cu aeroportul internațional de la Iași.

Prin această legătură cu infrastructura națională se preconizează ca municipiul Botoșani să devină un centru comercial și de afaceri de referință în regiunea de nord-est a României, dar și pe culoarele comerciale privind schimburile dintre România și Ucraina sau Republica Moldova.

1. **Ansambluri de locuințe pentru tineri, medici, profesori și militari**

Primăria Municipiului Botoșani și Consiliul Local al Municipiului Botoșani, dar și reprezentanții partidelor politice la nivelul Parlamentului, al Guvernului sau în celelalte structuri ale administrației publice centrale se vor implica pentru atragerea de fonduri destinate construcției de locuințe, întrucât aceasta este cel mai eficient mijloc de combatere a exodului tinerilor, dar și al personalului specializat în domeniile de interes public, respectiv medici, profesori sau militari.

1. **Transformarea Centrului Vechi într-un loc reprezentativ pentru elita intelectuală a municipiului**

Părțile semnatare ale prezentului Protocol se angajează să susțină toate demersurile Primăriei Municipiului Botoșani, în colaborare cu Consiliul Local al Municipiului Botoșani, astfel încât locuințele din Centrul Vechi al orașului aflate în proprietatea primăriei să fie închiriate în mod prioritar către persoanele reprezentative pentru elita intelectuală a orașului, respectiv către oamenii de cultură, medici, profesori, juriști, militari arhitecți etc.

Acest demers va reprezenta o recunoaștere publică din partea municipalității a respectului față de elita intelectuală care va contribui la dezvoltarea orașului și a comunității botoșănene.

1. **Protejarea clădirilor de patrimoniu din municipiul Botoșani**

Pentru conservarea simbolurilor și tradițiilor culturale ale municipiului Botoșani, în calitatea sa de reper major în istoria culturii române, părțile semnatare ale prezentului Protocol se angajează să susțină dezvoltarea unui program municipal pentru renovarea și protejarea clădirilor de patrimoniu din oraș.

1. **Plan unitar de mobilitate urbană pentru dezvoltarea infrastructurii rutiere.**

Părțile semnatare ale Protocolului vor elabora și vor susține implementarea un plan de mobilitate urbană care să aibă în vedere evoluțiile și necesitățile viitoare de mobilitate urbană, pentru dezvoltarea rațională a infrastructurii din municipiul Botoșani.

În acest plan, un punct distinct îl va constitui dezvoltarea pistelor pentru bicicliști, pentru încurajarea acestui mijloc de deplasare în rândul cetățenilor din municipiul Botoșani.

1. **Plan de regenerare urbană pentru îmbunătățirea condițiilor de viață din oraș**

Părțile semnatare ale Protocolului se angajeze să elaboreze și să implementeze un plan integrat de regenerarea urbană, care să asigure coerența între toate lucrările de amenajări, dotări de utilități, extinderi de spații verzi, etc., astfel încât să fie vizate în mod unitar toate cerințele sociale de conviețuire în condiții cât mai avantajoase.

Un punct important al planului de regenerare urbană va fi amenajarea spațiilor de parcare la nivel corespunzător cu proiecțiile de dezvoltare ale orașului.

1. **Extinderea continuă a spațiilor verzi din municipiul Botoșani.**

Părțile semnatare ale prezentului Protocol se angajează ca prin reprezentanții lor în administrația publică locală din municipiul Botoșani să respecte următoarele principii esențiale în privința spațiilor verzi din oraș:

1. La finalul fiecărui an, suma totală a spațiilor verzi amenajate în municipiul Botoșani nu va fi mai mică decât suprafața de spații verzi înregistrată în anul precedent.
2. La finalul fiecărui mandat politic de primar sau de consiliu local, suma totală a spațiilor verzi amenajate în municipiul Botoșani va fi mai mare decât suprafața de spații verzi înregistrată în mandatul precedent.
3. **Transport în comun ecologic**

Având în vedere transformările profunde și rapide în utilizarea surselor de energie cu implementarea tehnologiilor pentru producerea energiei regenerabile, părțile semnatare ale prezentului protocol se angajează, ca pentru orice proiect de dezvoltare a transportului în comun să orienteze investițiile publice în soluțiile de transport public cu surse curate de transport, care să înlocuiască treptat mijloacele de transport public poluante.

1. **Izolarea termică a tuturor blocurilor din Botoșani**

Părțile semnatare ale prezentului Protocol se angajează să susțină continuarea investițiilor începute de Primăria Municipiului Botoșani în domeniul creșterii eficienței energetice a locuințelor din municipiul, până la izolarea termică a tuturor blocurilor de locuințe din oraș.

1. **Faza a II-a a reabilitării sistemului termic din Botoșani**

Având în vedere beneficiile obținute de municipiul Botoșani, prin implementarea de către Primărie a primei etape de reabilitare a sistemului termic din oraș, părțile semnatare ale prezentului Protocol se angajează să susțină realizarea celei de-a doua faze de reabilitare acestui sistem, respectiv înlocuirea tuturor conductelor care asigura distribuția agentului termic de la punctele de distribuție către gospodăriile din municipiu.

1. **Proiectul „Solidaritatea”**

Părțile semnatare ale prezentului Protocol se angajează să susțină crearea unui fond de ajutorare a persoanelor care, din cauze obiective, ajung în situații extrem de dificile și pentru care se impune o intervenție rapidă din partea municipalității, intervenție care nu ar putea fi asigurată cu instrumentele actuale de finanțare.

Părțile semnatare ale Protocolului consideră că, susținerea acestui obiectiv contribuie la consolidarea solidarității și conștiinței de comunitate în municipiul Botoșani, având la bază valorile umane și drepturile fundamentale ale omului.

1. **Înființarea unui spital municipal pentru bolile cronice**

Dată fiind creșterea cererii servicii medicale pentru tratarea bolilor cronice la nivelul municipiului Botoșani, cerere care nu mai poate fi deservită de actualul Spital Municipal „Sfântu Gheorghe”, părțile semnatare ale prezentului Protocol se angajează să susțină proiectul început de Primăria Municipiului Botoșani, în colaborare cu Compania Națională de Investiții, pentru construcția unui nou spital pentru bolile cronice și îngrijiri paleative în oraș.

1. **Continuarea modernizării Stadionului Municipal.**

Pentru susținerea performanței sportive a echipei de fotbal din municipiu, care contribuie la consolidarea mândriei locale botoșănene, părțile semnatare ale prezentului Protocol se angajează să susțină toate proiecte de continuare a modernizării Stadionului Municipal și de extindere a bazei sportive aferente.

Printre obiectivele vizate în următoarea etapă de modernizare a Stadionului Municipal se numără extinderea capacității arenei la 10.000 de locuri și acoperirea tribunelor. Însă Părțile semnatare vor susține orice alte investiții în acest domeniu, în limita disponibilităților bugetare.

1. **Susținerea activităților de voluntariat în rândul tinerilor**

Pentru consolidarea în rândul tinerilor a valorilor botoșănene și a sentimentului de apartenență la comunitatea botoșăneană, părțile semnatare ale prezentului Protocol se angajează să promoveze și să susțină demersurile Primăriei Municipiului Botoșani pentru sprijinirea activităților de voluntariat organizate de tineri sau destinate tinerilor.

1. **Dezvoltarea sportului de masă în municipiul Botoșani**

Pentru stimularea desfășurării a cât mai multe activități fizice în aer liber, pentru copiii și tinerii botoșăneni, părțile semnatare ale prezentului Protocol se angajează să susțină finalizarea Parcului de agrement Cornișa și dezvoltarea unui Parc Aventura în proximitatea acestuia, care să includă elemente de divertisment de tipul zonelor de paintball, labirint natural sau trasee de cățărare pe sisteme de cabluri și tiroliene.

De asemenea, părțile semnatare vor susține toate demersurile Primăriei Municipiului Botoșani pentru organizarea de competiții sportive municipale, începând de la nivel școlar, pentru încurajarea sportului de masă la nivelul orașului.

Totodată, părțile semnatare ale prezentului Protocol vor susține demersurile Primăriei Municipiului Botoșani, în colaborare cu Consiliul Local al Municipiului Botoșani pentru susținerea sportivilor botoșăneni care înregistrează performanțe deosebite în competițiile naționale și internaționale.

1. **Încurajarea performanței elevilor botoșăneni**

Pentru promovarea în rândul tinerilor a modelelor de succes bazate pe muncă și dezvoltare intelectuală, părțile semnatare ale prezentului Protocol se angajează să continue și să dezvolte programele Primăriei Municipiului Botoșani de premiere a elevilor botoșăneni care au obținut performanțe deosebite la olimpiadele naționale și internaționale și în orice alte evenimente prin care este recunoscută performanța școlară. În egală măsură, aceste programe vor trebui să vizeze și cadrele didactice care au contribuit la performanțele obținute de elevii botoșăneni.

După înființarea învățământului universitar în municipiul Botoșani, prezentele prevederi din Protocol cu privire la performanța elevilor se vor aplica în mod corespunzător și studenților botoșăneni.

1. **Sprijinirea Filarmonicii de Stat Botoșani**

Având în vedere locul de frunte pe care îl ocupă Botoșaniul în istoria culturii muzicale a României, părțile semnatare ale prezentului Protocol se angajează să susțină demersurile Primăriei Municipiului Botoșani, în colaborare cu Consiliul Local al Municipiului Botoșani, pentru sprijinirea și promovarea Filarmonicii de Stat Botoșani.

De asemenea, pentru evidențierea valorilor culturale deosebite ale comunității botoșănene, părțile semnatare vor susține demersul ca Filarmonica de Stat Botoșani să capete titulatura „Filarmonica George Enescu”.

**Art. 3 Durata protocolului**

Prezentul protocol se încheie pe o durată de 10 ani, începând de la data semnării sale.

Prezentul protocol a fost semnat astăzi......................, într-un număr de .... exemplare, câte unul pentru fiecare parte.

**Semnatari**

Primarul municipiului Botoșani, Ovidiu Portariuc \_\_\_\_\_\_\_\_\_\_\_\_\_\_\_\_\_\_\_\_

Președinte executiv, PSD Botoșani \_\_\_\_\_\_\_\_\_\_\_\_\_\_\_\_\_\_\_\_\_

Președinte PNL Botoșani \_\_\_\_\_\_\_\_\_\_\_\_\_\_\_\_\_\_\_\_\_

Președinte ALDE Botoșani \_\_\_\_\_\_\_\_\_\_\_\_\_\_\_\_\_\_\_\_\_

Președinte UNPR Botoșani \_\_\_\_\_\_\_\_\_\_\_\_\_\_\_\_\_\_\_\_\_

Președinte MP Botoșani \_\_\_\_\_\_\_\_\_\_\_\_\_\_\_\_\_\_\_\_\_

Președinte PNȚ-CD Botoșani \_\_\_\_\_\_\_\_\_\_\_\_\_\_\_\_\_\_\_\_\_

Preşedinte PER Botoşani \_\_\_\_\_\_\_\_\_\_\_\_\_\_\_\_\_\_\_\_\_

Preşedinte PRM Botoşani \_\_\_\_\_\_\_\_\_\_\_\_\_\_\_\_\_\_\_\_\_\_